I motsetning til Eurovision Song Contest, var programmet ingen konkurranse. I stedet gjorde det stas på artistene og de 41 sangene som skulle ha deltatt i Eurovision Song Contest 2020. Flere tidligere deltakere fremførte også «Love Shine a Light» fra sine respektive hjemland. Eurovision-fans sang «What's Another Year» sammen med Johnny Logan, som vant Eurovision Song Contest 1980 i Haag. Sangen er spesiell på flere måter: 1980 var forrige gang Nederland arrangerte en Eurovision-finale, og i tillegg spiller tittelen på at konkurransen kommer tilbake igjen i 2021 – altså «hva er vel et år?».